Kirkkopalvelut ry / Seinäjoen seurakunta
KIRKKOPÄIVÄT | Luoja varjele, mikä parisuhde!
Luoja varjele, mikä parisuhde! Parisuhdeteemoja Even & Ossin musiikin siivittämänä Kaikille parisuhteiden iloja ja ongelmia pohtiville taidetta ja terapiaa. Kirkon perheneuvonta täytti juuri 80 vuotta. Even & Ossin musiikin lomassa perheasian neuvottelukeskuksen ammattilaiset Riikka Uuksulainen, Anne Bexar, Jukka Salomäki ja Markku Orsila ruotivat kaiken oleellisen paikallisella otteella. Laura Kivimäki ohjaa meidät ihan omaan draamaan. Harvinainen soppa lauluja, liittoja, nitinää, natinaa ja nautintoja. Luojan varjelusta unohtamatta.
KIRKKOPÄIVÄT | Puukkojunkkarit ja me siivosyntiset
Puukkojunkkarit ja me siivosyntiset – miten historiankerronta voi välittää kristillistä toivoa Etelä-Pohjanmaan ”raamattuvyöhykkeellä” elää väkevä sekoitus vanhaa noituuden perintöä ja monen suunnan kristillisyyttä. Lapuan seudun värikäs hengellisyys on ravinnut, rohkaissut ja usein myös tulvinut yli. Miten Vihtori Kosolan löysi rukouksen voiman? Miten vapaakirkon saarnaaja Hilja Aaltonen kesti lapualaisten pilkkaa? Mikä innoitti körttiliikkeen kirveskristityt heimokansojen maille? Kosolan talon tarinankertoja Heli Karhumäki kertoo, miten tarinat rohkaisevat kuulijoita näiden oman elämän kamppailuissa.
Seminaari 2 päivää pe-la: 99,00 €. Seminaari 1 päivä pe tai la: 69,50 €.
KIRKKOPÄIVÄT | Kohti kestävää ruoantuotantoa ja rakentavaa dialogia
Miten voimme edistää kestävää ruoantuotantoa ja samalla rakentaa siltoja vastakkainasettelujen sijaan? Tässä ajankohtaisessa keskustelussa arkkipiispa Tapio Luoma, kestävän ruoantuotannon asiantuntija, tutkija Teea Kortetmäki sekä Maaseudun tulevaisuuden päätoimittaja Jouni Kemppainen pohtivat miten voimme löytää yhteisiä ratkaisuja kestävään syömiseen ja maatalouteen. Keskustelussa syvennytään myös siihen, kuinka kirkko voi olla mukana edistämässä reilua ruokamurrosta. Tilaisuuden juontaa Marjo Kiljunen Kirkon viestinnästä. Tämä on tärkeä hetki tarkastella kirkon roolia globaalissa muutoksessa, joka koskettaa meitä kaikkia.
Kurikan pääkirjaston HILJAINEN LUKUPIKNIK
Wanhan aseman etunurmikko (sateen sattuessa sisällä Kabinetissa)
Mikä ihme se on? Hiljainen lukupiknik on saanut inspiraationsa Hiljaisesta lukupiiristä. Hiljaisessa lukupiknikissä on tarkoitus lukea yhdessä mutta yksin. Hiljainen lukupiknik toteutetaan Wanhan aseman etunurmikolla tiistaina 10.6. Lukuaikaa on tunti: klo 11:30-12:30. Lukuaikana annetaan toisille ja itselle lukurauha ja nautitaan piknikeväistä sekä ihanasta ulkoilmasta. Ota oma kirja (fyysinen, e-kirja, äänikirja: muista omat kuulokeet!), viltti ja omat piknikeväät mukaan. Tai voit ostaa Wanhalta asemalta lounaan take awaynä. Kannattaa tulla jo hieman ennen klo 11:30 paikalle valitsemaan itselle piknikpaikka ja ostamaan evästä Wanhalta asemalta, jos sinulla ei ole omia eväitä mukana. Hiljaisen lukuajan jälkeen saa hipsiä pois omia aikojaan tai jäädä juttelemaan ja tutustumaan muiden paikalla olijoiden kanssa. Sateen sattuessa siirretään piknik sisätiloihin Wanhan aseman Kabinettiin. Ota hetki itsellesi ja tule nauttimaan lounas rentouttavasti ulkona ja hyvän kirjan äärelle! Hiljaiseen lukupiknikkiin ovat tervetulleita kaikenikäiset rauhassa lukijat!
Tapahtuma 10-18 -v. lapsille/nuorille & vanhemmille
SeAMK:in kulttuurituotannon opiskelija, Seinäjoen kaupungin kulttuuripalvelut
Maksuton tehtävärata lapsille ja vanhemmille taide- ja kulttuurikeskus Kalevan Navetalla lauantaina 10.5.2025 klo 15-19 (nonstop). Radan suorittamiseen menee aikaa n. 1h, jonka jälkeen voit nauttia vapaammasta ohjelmasta. Perusta oma lapsi&vanhempi -tiimi (2-3 hlö) ja tule kisaamaan sekä voittamaan palkintoja Amazing race -hengessä. Tehtävät soveltuvat 10-18 -vuotiaille nuorille. Kun osallistut kilpailuun, pääset seuraamaan Anni Luoman upeaa levynjulkkarikeikkaa Hugo-salissa 10.5. klo 19.30 alennettuun hintaan. Liput kilpailun osallistujille 20 €/pari. Kilpaillaan, kokeillaan, yhdessä kasvetaan! Tervetuloa!
Elämänmakuisen kuoromusiikin ja keskustelun ilta
Konsertissa vuorottelevat JANAn laulut elämän valoista ja varjoista sekä kirjailija Hanna Kivisalon (Sekunnit ja tunnit) haastatteluosuudet. Haastattelijana toimii Päivi Rautanen.
Torstai-klubi goes Still Standing – vieraana Marita Nyrhinen
Kulttuuritoimija, 40 vuotisen Ylistaron Kaukolankylän jazzkerhon perustajajäsen ja suomalaisen jazzin Grand Old Lady Marita Nyrhinen tulee kertomaan jazzin syvimmän olemuksen. Nyrhinen soittaa lempivinyyleitään ja juttelee muutenkin mukavia. Illan juontajana ja Maritan haastattelijana Selmun oma jazz-mies Petteri Lehtola. Tilaisuuden järjestävät Selmu ry, Torstai-klubi ja Still Standing. Vapaa pääsy!
Esillä Teuvalla pidettyjen kädentaito-kurssien töitä
Kauhajoen kansalaisopisto / Teuvan kunta
Tule ihailemaan kauniita kurssilaisten tällä lukukaudella tekemiä töitä Orrelaan. Voit samalla löytää itsellesi uuden harrastuksen ja jättää kurssitoiveita kansalaisopistolle.
Partiopuisto on ihan oikea partioleiri keskellä Seinäjoen kaupunkia, Lakeuden Ristin Kirkkopuistossa. Tapahtuma on osa Kirkkopäiviä, ja kävijöillä on mahdollisuus päästä tutustumaan partioleiritunnelmaan. Leirille osallistuvat paikalliset ja lähikuntien partiolippukunnat omine tunnuksineen. Kirkkopuisto täyttyy erilaisista majoitteista ja reippaista eri-ikäisistä partiolaisista aina sudenpennuista aikuisiin. Leiriläisillä on oman ikäkautensa ohjelmaa ja lippukunnilla on myynnissä pientä leirimäistä naposteltavaa kävijöille. https://pohjanmaa.partio.fi/nyt/partiopuisto-2025/
KIRKKOPÄIVÄT | Seinäjoen Aallot – tiloja ja tunnelmia
Tutustu Alvar Aallon mestariteoksiin Seinäjoella! Millainen tarina piilee Seinäjoen kulttuuri- ja hallintokeskuksen takana? Kaupunginarkkitehti Jussi Aittoniemi vie sinut matkalle Aallon visionääriseen suunnitteluun, ikonisen arkkitehtuurin merkitykseen sekä keskuksen rooliin tänään ja tulevaisuudessa. Tämä on tilaisuus syventyä Aallon luomuksen elämään ja sen jatkuvaan vaikutukseen!
KIRKKOPÄIVÄT | Teemu Laajasalon vieraana Riikka Purra
Piispa Teemu Laajasalon vieraana valtionvarainministeri Riikka Purra: Ihmisen arvo ja elämän hinta Piispa Teemu Laajasalon vieraana valtionvarainministeri Riikka Purra. Piispa Teemu Laajasalo on viime vuosina käynyt monia arvokeskusteluja johtavien poliitikkojen ja vaikuttajien kanssa. Päälavalla on luvassa puhetta yksilön ja yhteiskunnan ajallisista ja ikuisista kysymyksistä – isoimmista iloista, suurimmista suruista ja vaikeimmista valinnoista. Mikä on tärkeää? Mikä on luovuttamatonta? Mikä on ihmisen arvo ja elämän hinta?
KIRKKOPÄIVÄT | Suomalaisia lauluja Atlantin toiselta puolelta
Musiikin tohtori Samuli Korkalainen esittelee Yhdysvaltain ja Kanadan suomalaisten siirtolaisten hengellistä musiikkia. 1900-luvun taitteessa monia suomalaisia muutti paremman elämän toivossa Pohjois-Amerikkaan. Siellä he perustivat seurakuntia ja kirkkoja, joille muodostui suomalaiseen virsilauluun pohjautuva, mutta omaperäinen soiva perinne. Luento- ja yhteislaulutilaisuus on osa Etelä-Pohjanmaan Kulttuurirahaston rahoittamaa ja Taideyliopiston Sibelius-Akatemian Seinäjoen yksikössä toteutettavaa hanketta, jonka otsikko on ”Haavemaa – Soiva siirtolaisuus 1800-luvulta tähän päivään”.
Kirkkopäivien siioninvirsiseuroissa lyhyet puheet ja säestyksetön Siionin virsien veisuu kohtaavat. Seuroissa puhuvat: H-Y:n toiminnanjohtaja Kalle Hiltunen, Nurmo viestinnän asiantuntija Salla Ranta, Helsinki muusikko Jouko Mäki-Lohiluoma, Tampere Kirkon tutkimus ja koulutus -yksikön johtaja Hanna Salomäki, Nurmo Kolehti kerätään Herättäjä-Yhdistyksen kotimaantyölle. Järjestäjä: Herättäjä-Yhdistys.
KIRKKOPÄIVÄT | Johtajuus kirkossa – kompastuskivi vai vahvuus?
Kirkon rooli muuttuvassa maailmassa herättää kysymyksiä myös sen johtajuuden merkityksestä. Onko kirkon johtajuus valmiina vastaamaan nykyajan haasteisiin, vai kaipaako se uudistusta? Tässä ohjelmassa tarkastellaan johtajuuden eri puolia: mitä vahvuuksia kirkon johtajuudella on ja missä kohdin se kohtaa haasteita. Keskustelussa pohditaan myös, miten johtajuus voi vahvistaa kirkon kykyä toimia yhteisön tukena ja toivon lähteenä. Aiheesta keskustelemassa eduskunnan varapuhemies, Seinäjoen kaupunginhallituksen puheenjohtaja Paula Risikko, kirkkoherra Jussi Peräaho sekä johtamisen konsultti Karoliina Nivari. Ohjelman juontaa Annmari Salmela.
KIRKKOPÄIVÄT | Luo ja varjele! – Virsiä ja hengellisiä yhteislauluja
Lauletaan yhdessä Jumalan kunniaksi ja mielen virkistykseksi luomakunta-aiheisia virsiä ja lauluja 30 vuotta toimineen Pohjanmaan Evankelisen Puhallinorkesterin säestyksellä. Orkesterin johtajana Aatos Ilomäki ja tilaisuuden juontaa Ariel Neulaniemi. Esilaulajana Johanna Ojala-Haapala.
KIRKKOPÄIVÄT | Yhdenvertaisempi seurakunta
Millä tavoin seurakunnassa voisi parhaiten edistää antirasistista työotetta, syrjinnän ehkäisyä ja yhdenvertaisuutta. Tule mukaan kuulemaan ja keskustelemaan hyvistä ja onnistuneista käytänteistä. Miten juuri sinä voisit olla edistämässä yhdenvertaisuutta seurakunnassa? Lasten ja nuorten keskus on mukana Opetus- ja kulttuuriministeriön Yhdenvertaisuus osaamiskeskuksessa yhdessä Partion, Vantaan kaupungin ja HUMAKin kanssa. Tavoitteena on tehdä koko nuorisoalasta entistä yhdenvertaisempi. Ohjelman järjestäjä: Lasten ja nuorten keskus
Uudet kristilliset yhteisöt kasvavat. Yhteisölaboratoriossa pohditaan eri kristillisten toimijoiden ja yhteisöjen kanssa tulevaisuutta, uusia tapoja toimia, yhteistyömahdollisuuksia sekä keinoja tavoittaa ihmisiä. Laboratorio perustuu kokemusten jakamiseen ja avoimeen dialogiin. Laboratoriota ovat toteuttamassa eri yhteisöjen edustajat ympäri Suomea yli kirkkokuntarajojen. Tilaisuus on maksuton ja avoin kaikille!
Lapuan hiippakunnan piispa Matti Salomäki ja Kuntoliikuntaseura Katupojat ry kutsuvat mukaan virsilenkille! Tapahtuma alkaa Seinäjoen Keskustorilta, jossa Seinäjoen seurakunnan kirkkoherra Ari Auranen lähettää lenkkeilijät matkaan. Torilla lauletaan virsi ja sieltä lähdetään matkaan kävellen. Kävelylenkin pituus on noin 2,7 kilometriä. Lenkin varrella pysähdytään laulamaan virsiä Kampusrannan katsomossa. Kävelijät palaavat tästä Kalevankatua takaisin, mutta juoksijat jatkavat vielä matkaa jokirantaa pitkin. Kokonaislenkin pituus noin 6 km. Kuntoliikuntaseura Katupojat ry haastaa muita alueen lenkkiporukoita mukaan lenkille!
KIRKKOPÄIVÄT | Lakeuden Ristin torni auki yleisölle
Alvar Aallon suunnitteleman Lakeuden Ristin pohjoispuolella kohoava kellotorni on 65,2 m korkea. Tornissa on näköalatasanne, ja sinne pääsee hissillä tai rappusia pitkin, joissa 276 askelmaa ja välillä on 16 lepotasannetta. Lakeuden Ristin torni on avoinna vierailijoille Kirkkopäivien ajan, tervetuloa!
KIRKKOPÄIVÄT | Nuorten miesten hengellisyys ja kirkko
Nuorten miesten uskonnollisuus on kasvussa. Mikä rooli kirkolla voisi olla tämän ilmiön keskellä? Keskustelutilaisuus pureutuu nuorten miesten kasvavaan kiinnostukseen uskontoa kohtaan sekä siihen, miten kirkko onnistuisi tavoittamaan heidät. Missä yhteydessä nuorten miesten hengellisyys on konservatismin nousuun? Mikä on sosiaalisen median rooli ilmiössä? Mukana keskustelijoita eri taustoista pohtimassa aihetta avoimesti ja rehellisesti. Aiheesta keskustelemassa teologian tohtori Pietari Hannikainen, nuoret miehet Sampo Untamala sekä Eelis Mäkipää. Ohjelman juontaa Kotimaan toimittaja Niilo Rantala.